Taalmonument: ‘Groot druk op ANC wen stryd om behoud van Afrikaans in naam’Taalmonument in die Paarl. (Foto: Verskaf) Dit is duidelik dat die stryd om die beoogde verandering van die Taalmonument se naam ’n positiewe wending geneem het nadat pres. Cyril Ramaphosa verlede week tot die debat toegetree het. Só het dr. Pieter Groenewald, VF Plus-leier, gesê nadat daar amptelik bevestig is dat die Afrikaanse Taalmonument in die Paarl se naam nié sal verander nie. Nathi Mthethwa, minister van sport, kuns en kultuur, het dié versekering Woensdag in antwoord op ’n parlementêre vraag van dr. Leon Schreiber van die DA gegee. Volgens Groenewald sal die VF Plus nie toelaat dat die ANC sprekers van Afrikaans boelie in die stryd om hul taal en moedertaalonderrig nie. “Hierdie stryd sal voortduur solank as wat die ANC aan bewind is. “Groot druk op die ANC, insluitend die VF Plus se direkte vrae daaroor in die parlement aan pres. Ramaphosa, het klaarblyklik vir eers die stryd om die behoud van Afrikaans in die Taalmonument se naam gewen.” Volgens Groenewald het hy tydens die presidensie se begrotingsdebat verlede Donderdag direk aan die president gevra of hy ’n probleem met Afrikaans het en of hy die monument saam met hom sal besoek sodat hy hom oor die inklusiwiteit daarvan toeligting kan gee. “Hy het my aanbod aanvaar en het dit in antwoord op my vraag duidelik gestel dat daar geen voorneme is om die naam te verander nie. Die VF Plus het deurentyd sy gewig ingegooi by die stryd teen die naamsverandering. Die party sal net só die stryd om die behoud van Afrikaans in die algemeen en veral in skole en universiteite aanhou voer.” Sybrandus Adema, kommunikasiebeampte van die Taalmonument, het gesê die raad en bestuur neem kennis van die minister se parlementêre antwoord dat geen naamsverandering oorweeg word nie.